Odločba Komisije

z dne 30. marca 1993

o pooblastitvi nekaterih držav članic, da za trženje semenskega krompirja na njihovem celotnem ozemlju ali le na delu njihovega ozemlja, uporabljajo strožja merila glede nekaterih bolezni, kot so določena v prilogah I in II k Direktivi Sveta 66/403/EGS

(93/231/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/403/EGS z dne 14. junija 1966 o trženju semenskega krompirja [1], kakor je bila nazadnje spremenjena z Direktivo Komisije 93/3/EGS [2] in zlasti člena 13(2) Direktive,

ob upoštevanju zahtev, ki so jih dale Nemčija, Irska in Združeno kraljestvo,

ker so v Direktivi 66/403/EGS predpisane tolerance glede nekaterih škodljivih organizmov;

ker navedena direktiva še vedno dopušča državam članicam, da podredijo semenski krompir njihove domače proizvodnje pogojem, ki so bolj strogi;

ker želijo Irska na celotnem ozemlju ter Nemčija in Združeno kraljestvo na določenih delih svojega ozemlja uporabljati določbe iz navedene direktive glede nekaterih organizmov, ki so posebej škodljivi za krompirjeve nasade v teh regijah;

ker se na podlagi preteklih izkušenj lahko domneva, da je trženje semenskega krompirja tistih kategorij, ki ne ustrezajo strožjim merilom glede nekaterih škodljivih organizmov kot so tista, ki so predpisana v prilogah I in II k navedeni direktivi, posebej škodljivo za nasade krompirja na celotnem ozemlju Irske ter v določenih delih Nemčije in Združenega kraljestva;

ker je Komisija, z Direktivo 93/17/EGS [3], določila stopnje Skupnosti za osnovni semenski krompir, skupaj s pogoji in oznakami, ki se uporabljajo za te stopnje; ker se naj semenski krompir teh stopenj šteje za primernega za trženje na področju držav članic, pooblaščenih v skladu s členom 13(2) iz navedene Direktive 66/403/EGS;

ker je mogoče iz primerjave ukrepov, ki so jih za njihovo domačo proizvodnjo semenskega krompirja sprejeli na Irskem za njeno celotno ozemlje ter v Nemčiji in Združenem kraljestvu za določene dele njihovega ozemlje, in stopenj Skupnosti EGS za osnovni semenski krompir, predvideti, da:

- "EGS stopnja 1" izpolnjuje strožje pogoje,

- je "EGS stopnja 2" enakovredna domači proizvodnji namenjeni za pridelavo semenskega krompirja, in

- je "EGS stopnja 3" enakovredna domači proizvodnji namenjeni za pridelavo krompirja;

ker naj bodo zato Irska za celotno ozemlje ter Nemčija in Združeno kraljestvo za določene dele svojega ozemlja pooblaščene, da omejijo trženje semenskega krompirja samo na stopnje Skupnosti osnovnega semena, ki jih je uvedla Direktiva 93/17/EGS;

ker je takšno pooblastilo v skladu z obveznostmi držav članic na podlagi splošnih pravil o zdravstvenem varstvu rastlin, predpisanih z Direktivo Sveta 77/93/EGS [4], kakor je bila nazadnje spremenjena z Direktivo Komisije 92/103/EGS [5];

ker so ukrepi, predvideni s to odločbo, v skladu z mnenjem Stalnega Odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO ODLOČBO:

Člen 1

Države članice, naštete v stolpcu 1 Priloge, so glede trženja semenskega krompirja v regijah, naštetih ob njihovem imenu v stolpcu 2 Priloge, s to odločbo pooblaščene, da omejijo trženje semenskega krompirja na osnovno seme krompirja naslednjih stopenj Skupnosti, ki jih določa Direktiva Komisije 93/17/EGS:

(a) za pridelavo semenskega krompirja: na "EGS stopnjo 1", ali "EGS stopnjo 2";

(b) za pridelavo krompirja: na "EGS stopnjo 1", "EGS stopnjo 2", ali "EGS stopnjo 3".

Člen 2

Države članice, ki jih to zadeva, morajo vzpostaviti trajni sistem rednih pregledov, da se zagotovi dosledno izpolnjevanje pogojev iz pooblastila, ter pripraviti poročila; Komisija mora ta sistem nadzorovati.

Člen 3

Pooblastilo iz člena 1 se odvzame takoj ko se ugotovi, da pogoji zanj niso več izpolnjeni.

Člen 4

Ta odločba se uporablja od dneva, ki je določen za izvrševanje Direktive Sveta 91/683/EGS [6].

Člen 5

Ta odločba je naslovljena na države članice.

V Bruslju, 30. marca 1993

Za Komisijo

René Steichen

Član Komisije

[1] UL 125, 11.7.1966, str. 2320/66.

[2] UL L 54, 5.3.1993, str. 21.

[3] UL L 106, 30.4.1993, str. 7.

[4] UL L 26, 31.1.1977, str. 20.

[5] UL L 363, 11.12.1992, str. 1.

[6] UL L 376, 31.12.1991, str. 29.

--------------------------------------------------

PRILOGA

1 | 2 |

Država članica | Regija |

Nemčija | Bundesland Mecklenburg-Vorpommern |

—Grimmen:Wendisch Baggendorf, Gransebieth, Deyelsdorf, Grammendorf, Rackow, Griminen-Land (westlich der Bahnstrecke), Splietsdorf |

—Greifswald:Züssow, Gribow, Ranzin, Karlsburg, Lühmannsdorf, Wrangelsburg, Lüssow, Ortsteil Owstin der Stadt Gützkow |

—Stralsund:Tribees, Hugoldsdorf, Drechow, Gremersdorf, Siemersdorf |

—Rostock:Sanitz, Groß Lüsewitz, Kavelstorf, Dummerstorf, Rappelin, Niekrenz, Ortsteil Prangendorf der Gemeinde Cammin, Gubkow, Grammow, |

—Ribnitz-Damgarten:Böhlendorf, Langsdorf, Breesen, Ortsteil Schlemmin der Gemeinde Semlow |

—Bad Doberan:Kröpelin, Bastorf, Ortsteil Vorder Bollhagen der Stadt Bad Doberan, Wittenbeck, Steffenshagen, Kühlungsborn, Reddelich, Jennewitz |

—Güstrow:Sabel, Hohen Sprenz, Weitendorf, Kuhs, Lüssow, Sarmstorf, Güstrow, Mistorf, Groß Schiesow |

—Lübz:Karow |

—Anklam:Klein Bünzow, Schmatzin, Krien, Krusenfelde, Iven, Neuendorf B, Medow, Nerdin, Ortsteil Görke der Gemeinde Postlow, Neetzow, |

—Demmin:Hohenbrünzow, Hohenmocker, Daberkow, Völschow, Plötz, Kartlow, Kruckow, Schmarsow, Alt Tellin, Tutow, Bentzin, Jarmen, Kletzin, |

—Altentreptow:Bartow, Breest, Grapsow, Grischow, Werden, Siedenbollentin, Breesen, Wildberg, Pinnow, Groß Teetzleben, Tützpatz, Altenhagen, Wolde, |

—Schwerin:Ruthenbeck, Ortsteil Hof Barnin der Gemeinde Barnin, Prestin der Gemeinde Bülow, Demen, Wessin |

Irska | Celotno ozemlje |

Združeno kraljestvo | —Cumbria, Northumberland (Anglija) |

—Severna Irska |

—Škotska |

--------------------------------------------------